НАРЕДБА

за устройство и управление на гробищните паркове на територията на гр.Тутракан и общината
ПРИЕТА с Решение № 137 на Общински съвет – Тутракан в заседанието му от 29 юли 2004г., изм. и доп. с  Решение № 297 по Протокол № 30 от 24.04.2025г.

РАЗДЕЛ І

ОБЩИ ПОЛОЖЕНИЯ
          Чл.1.   /1/   Тази Наредба урежда управлението, стопанисването и вътрешния ред в гробищните паркове, реда и условията за погребения, ползването и благоустрояването на гробищните и урнови места и свързаните с тази цел услуги в гробищните паркове на Тутракан и Общината.


         /2/   Гробищните паркове функционират и се управляват в съответствие със законовата уредба в страната и решенията на Общинския съвет.

   
Чл.2.   /1/   Гробищните паркове са обществени терени със специално предназначение. Те са публична общинска собственост.



 /2/    На територията на Тутраканска община действат:

1. Християнски гробищен парк

2. Мюсюлмански гробищен парк

3. Гробища в Кметствата от Община Тутракан

Чл.3.   /1/   Създаването на нови, разширяването или закриването на действащи гробищни паркове и гробища на територията на общината става с решения на Общинския съвет, в съответствие със законовата уредба в Република България, касаеща тази дейност.

/2/   Паркоустройственият гробищен план се приема и при нужда се изменя от Общинския съвет.


/3/   С плана по предходната алинея се определят главните и второстепенни алеи на гробищния парк, гробните парцели и местата на урновите стени. Парцелите се разделят на редове, които се броят от изток на запад, а гробовете – от юг на север. Редовете и гробовете се отделят с междинни пътеки.

Чл.4.   По желание на религиозни общности или етнически групи могат да се обособят самостоятелни парцели, при спазване изискванията на Паркоустройствения гробищен план и след решение на Общинския съвет или кмета на населеното място.

РАЗДЕЛ ІІ

УПРАВЛЕНИЕ

Чл.5.   Гробищните паркове на територията на Тутракан, както и намиращите се в тях сгради и съоръжения, общинска собственост, се управляват, стопанисват и поддържат от собственика – Община Тутракан.

Чл.6.  /1/Община Тутракан в рамките на своя бюджет заделя средства за поддържане, обновяване и разширение на гробищните терени, сгради и съоръжения, общо озеленяване, водопроводи, общо осветление, транспортни комуникации и др. 



/2/   Текущите разходи по поддръжка на гробищата и обредните зали – охрана, почистване, осветление и отопление, са за сметка на община Тутракан.

Чл.7.   /1/   Култовите сгради в гробищните паркове и гробища се управляват и стопанисват от ръководствата на съответните общности.



/2/   Строителните и ремонтните работи в парцелите и по сградите от предходната алинея се съгласуват предварително с Ръководител -гробищен парк и се извършват при съблюдаване изискванията на ЗУТ.

Чл.8.   Ръководител - гробищен парк, съвместно с длъжностни лица от Служба “ГРАО”

                             1.Определя гробищния парк, в който ще се извърши траурния  обред, погребение или урнополагане, както и деня и часа на тези действия,    като осигурява  гробно място за покойника.



2.Организира превозването на покойника до определеното по предходната точка място, като осигурява ковчег и надгробен знак при поискване от близките му.


3.Води регистъра на покойниците по гробищните паркове, парцели, гробни места, урнови гробове.


4.Събира и отчита гробищните такси по Тарифата към Закона за местните данъци и такси /ЗМДТ/.



5.Обезпечава всички условия за нормален процес и осъществява контрол по спазване на нормативната уредба.

Чл.9.   Ако покойникът или неговите наследници по закон притежават право на гробоползуване и в гробното място може да се извърши погребението при условията на чл.14, гробищната администрация не осигурява ново гробно място по чл.8, т.1.
РАЗДЕЛ ІІІ

ГРОБНИ МЕСТА И ТЯХНОТО ПОЛЗВАНЕ


Чл.10.   /1/   Гробните места обхващат: обикновени гробове, урнови ниши и фамилни гробни места /гробници/ състоящи се от два и повече гроба.



/2/  Обикновените гробове са обособени части от парка или гробището съгласно изискванията на Наредба №21 на Министерството на здравеопазването /ДВ бр.92/ 84г. изм. И доп.ДВ бр.63/93г./ за полагане на ковчега с тялото на покойника.



/3/    Урновите гробове са обособени в определени размери части на гробищния парк или гробище за полагане на една или повече урни с праха на покойници.

           /4/   Урна с праха на покойника може да се положи в урнов или обикновен гроб.

           /5/   Отпускането на нови гробни места става само с разрешение на Секретаря на Общината.

Чл.11.   /1/    С полагането на покойник или урна с праха му в гроб, за наследниците  му по закон или завещание, се поражда правото на гробоползване.

              /2/   Правото на гробоползване е срочно, освен в случаите на възмездно придобиване на ползуването за вечни времена.

              /3/   Безсрочно право на гробоползване може да се придобие от гробоползватели с редовно поддържани благоустроени с трайни паметници гробни места, след заплащане на определените от общинския съвет такси по ЗМДТ.

              /4/   Гробоползвател, добил безсрочно право на гробоползване в гробищен парк, в който не се разрешава погребение /респективно урнополагане/, добива същото право в друг посочен от него гробищен парк.

Чл.12.   /1/   Възмездно преотстъпване на право на гробоползуване не се допуска.

             /2/   Безвъзмездно преотстъпване на това право, ползувателите могат да извършат само с писмено заявление до общинската  администрация.

Чл.13.   Правото на ползване на обикновен и урнов гроб, както и на фамилна гробница обхваща:

1.Извършване на последващи погребения в него по реда и условията на тази Наредба.

2.Поставяне на временни или трайни надгробни знаци: паметник, ограда, фотокерамични портрети с лика и изписване на български език името на покойника с датите на раждането и смъртта му.

3.Засаждане на декоративни цветя и треви.

4.Извършване на траурни и възпоменателни обреди. 

            Чл.14.   Полагането на друг покойник в обикновен гроб не се допуска преди изтичането на 8 години. Това ограничение не се прилага за урнополагане.

            Чл.15.   В зависимост от особеностите на почвата и нивото на подпочвените води, Ръководител на –Гробищен парк”, съгласувано с ХЕИ, може да определя и по-висока граница за препогребване в стар гроб, ако определеният в чл.14 срок за пълно разлагане на органичната материя е недостатъчен.


Чл.16.   /1/   Правото на ползване може да бъде определено за срок от 10 години, ако правоимащите заплатят определената от Общинския съвет такса, не по-късно от 12 месеца след изтичане сроковете по предходния член.


             /2/   Правото на гробоползване може да се продължава периодически на всеки 10 години, ако правоимащите заплатят съответните такси преди изтичането на срока.


             /3/   Ръководителят  –Гробищен парк” може да разреши възмездното продължаване на гробоползване и след изтичане срока, ако се увери, че пресрочването на плащането се дължи на уважителни причини и гробното място е поддържано и благоустроено с траен знак.


Чл.17.   /1/   При последващи погребения в едно гробно място, правото  на ползване по чл.11 и чл.16 може да бъде продължено и по искане на наследниците на следващите погребани в същото гробно място лица. В тези случаи се продължава правото за гробоползване и за наследниците на първия погребан.


            /2/   Когато първото погребано лице няма наследници и правото на гробоползване е продължено, наследниците на следващия или следващите покойници по реда на извършените погребения в същото гробно място, придобиват самостоятелно правото на гробоползване, след като декларират писмено пред гробищната администрация, че и първият погребан няма наследници.


Чл.18   За неуредените в предходните членове случаи се прилагат разпоредбите на Закона за наследството.


Чл.19.   Когато правото на гробоползване не е било продължено по реда на чл.16 чл.17 и след писмено предизвестие на наследниците, гробното място се предоставя за нови погребения с писмено предписание на Ръководителя–Гробищен парк . Останките на погребания се изваждат и поставят в общата костница. 

РАЗДЕЛ ІV

ПОГРЕБЕНИЯ И УРНОПОЛАГАНЕ

       Чл.20   /1/   В гробищните паркове Тутракан се погребват покойници с постоянно местопребиваване приживе в Тутракан, с тутраканска адресна регистрация.


                /2/   Покойници от други населени места могат да бъдат погребани в Тутракан, ако има основателни причини за това или се ползва правото на гробоползване. Това се разрешава от гробищната администрация.


               /3/    Покойници- чужди граждани се погребват в гробищния парк или в гробището на населеното място, в което са починали, освен ако близките им са поискали погребението да стане другаде извън територията на Община Тутракан и гробищната администрация се увери, че искането им е удовлетворимо.


Чл.21.   Покойници, принадлежали приживе към някоя религиозна общност или етническа група, се погребват по реда на тази Наредба. Религиозните погребални ритуали са допустими, доколкото не противоречат на тази Наредба.


Чл.22   /1/   Погребенията се извършват през деня, не по-рано от 24 часа и не по-късно от 48 часа от настъпването на смъртта, по ред, определен от гробищната администрация.


       
/2/   Всяко гробно място за възрастен трябва да има максимални размери: ширина 100 см, дължина 200 см, дълбочина 150 см.


       
/3/    При погребение на деца дълбочината не трябва да бъде по-малка от 120 см.


        /4/   Близките на починалия или упълномощено лице от болничното заведение, където е настъпила смъртта, са длъжни в срок до 48 часа след констатирането и, да уведомят длъжностното лице по гражданско състояние на общината или кметството за съставяне акта за смърт, като представят личния паспорт на починалия и медицинското съобщение за смърт. Длъжностното лице съставя акта за смърт и издава препис извлечение от него, който служи за разрешение за погребение. До съставянето акта за смърт не могат да се предприемат никакви действия за организация на погребението.


Чл.23.   Когато има съмнения или данни за насилствена смърт, гробищната администрация организира погребението след като получи разрешение от компетентните органи.


Чл.24.   Поставянето на предмети, пари, злата и други подобни в ковчега с мъртвеца и гроба е забранено.


Чл.25.    В урновия гроб не се разрешава поставянето на други предмети, освен урната с праха на покойника.


Чл.26.   Погребването в общи гробове е забранено.


Чл.27.   Предварително запазване на индивидуални гробни места е забранено.


Чл.28.   /1/   В гробищата се заделят парцели за семейни гробници, изградени по утвърден проект за пространствено и естетическо оформление с две и три гробни места.


             /2/  Предварително закупуване на семейни гробници  се допуска.


             /3/   Условията за ползване и поддържане на семейните гробници са както при индивидуалните гробове. 

РАЗДЕЛ V

ОБРЕДНА И РИТУАЛНА ДЕЙНОСТ


Чл.29.   /1/   Религиозни ритуали се провеждат от духовни лица, съгласно каноните на съответната религия. Те могат да ползват ритуалните зали, ако това не противоречи на техните правила.


               /2/   Традиционни и обичайни обреди могат да се правят на гроба от близките на починалия, ако те не пречат на съседните гробове.


               /3/   Обредни действия и ритуали, противоречащи на добрите нрави и благоприличие са недопустими.

РАЗДЕЛ VІ

ОБЩЕСТВЕН РЕД В ГРОБИЩНИТЕ ПАРКОВЕ


Чл.30.   Посещения в гробищните паркове се допускат:



1.За времето от 1 април до 30 септември

· от 7.00ч. до 20.00ч.

2.За времето от 1 октомври до 31 март

· от 8.00ч. до 18.00ч. 

Чл.31.   В районите на гробищните паркове се забранява:


1.Посещението на деца под 14 годишна възраст, ако не са съпроводени от пълнолетни лица.

2.Влизането с превозни средства, освен когато с тях се обслужват инвалиди, болни или възрастни немощни хора.


3.въвеждането на кучета, домашни и други животни.

4.Приготвянето на циментови и варови разтвори по алеите, струпването на насипни материали и части за паметници, без надлежно разрешение на гробищната администрация.

5.Отсичане на дървета без разрешение от службите за опазване на околната среда в общината.


Чл.32.   С разрешението на Ръководителя –Гробищен парк или упълномощено от него лице, може да се допусне влизането на превозни средства за превозване на строителни материали, паметници, огради и при други особени случаи, но срещу заплащане.


Чл.33.   Не се разрешава извън определените за целта места:



1.Изхвърлянето на хранителни и други отпадъци и увехнали цветя и треви.



2.Паленето на огън и изгаряне на отпадъците.



3.Разлепване и поставяне на некролози, афиши, реклами, съобщения и др. подобни.



4.Засаждане на плодни и декоративни дървета в гробните места.


Чл.34.   /1/   Наследниците на починалия или откупилите гробните места са длъжни да поставят трайни надгробни знаци и да ги поддържат в добър вид.



/2/   Наследниците на починалия са длъжни да почистват гробовете и около гробното пространство.



/3/ Дружеството по чл.5 предлага абонаментно поддържане на гробното място срещу заплащане.



/4/   Ползвателите на гробни места, откупени преди влизането в сила на тази Наредба са длъжни да спазват задълженията си по ал.1 и ал.2 от този член.


Чл.35.   /1/   Гробните места, за които не са плащани таксите за право ползване и са напълно запустели се предоставят за други погребения.



/2/   Изоставени, изпочупени и неподдържани временни гробни знаци се отстраняват от гробните места по нареждане на гробищната администрация.


Чл.36.   Разпоредбите на предходния член се отнасят и за занаятчии и търговци със строителен и друг предмет на дейност за извършване на допустими временни и трайни надгробни строителни услуги на гражданите – гробоползватели.

РАЗДЕЛ VІІ

ФИНАНСИРАНЕ

            Чл.37.Общината осъществява самостоятелно или съвместно с други юридически лица дейността на територията на гробищните паркове и осигурява финансови средства за издръжка на назначените и/или наети допълнително физически лица.


Чл.38.   В общинския бюджет се заделят средства за погребения на самотни, без близки и роднини, бездомни, безпризорни.

РАЗДЕЛ VІІІ

КОНТРОЛ И САНКЦИИ


Чл.39. изм. и доп. с Реш. №297/24.04.2025г., в сила считано от датата определена в Решение  на Съвета на Европейския съюз за приемането  на еврото от Република България./    /1/   Лицата, търговците и дружествата по чл.37 и чл.38, които извършват погребални и строителни услуги с граждани без да са  сключили надлежен договор с общината, стопанисваща гробищните паркове и обредните зали или в нарушение на същия се наказват с парична глоба по чл.22, ал.2 от ЗМСМА в размер до 300,00 лева/153,39 евро.


/2/ изм. и доп. с Реш. №297/24.04.2025г., в сила считано от датата определена в Решение  на Съвета на Европейския съюз за приемането  на еврото от Република България./    При повторно нарушение, извършено от същия нарушител в едногодишен срок, след издаване на наказателното постановление, наказанието е от 500,00 лв/255,65 евро, като издаденото разрешение за работа в гробищните паркове се отнема.



/3/ изм. и доп. с Реш. №297/24.04.2025г., в сила считано от датата определена в Решение  на Съвета на Европейския съюз за приемането  на еврото от Република България./    С парична глоба до 300,00 лв/153,39 евро се наказват нарушителите на забраните по чл.31, чл.32 и чл.34.


Чл.40.   /1/   Актовете, установяващи отделни нарушения, се издават от Ръководителя –Гробищен парк, а наказателните постановления се издават от Кмета на общината или писмено упълномощено от него лице от общинската администрация.



/2/   Административно-наказателното производство се осъществява по реда на Закона за административните нарушения и наказания.


Чл.41.   /1/   За изградените и монтирани без разрешения обекти и съоръжения на територията на гробищните паркове, или които са извършени в отклонение на даденото разрешение и не могат да бъдат узаконени в  съответствие с предвижданията на действуващите паркоустройствени планове, се предприемат принудителни мерки, предвидени в ЗУТ и Правилника за неговото приложение с писмена заповед на Управителя на Дружеството, стопанисващо гробищните паркове и обредните зали.



/2/   Заповедта по предходната алинея може да се обжалва по реда на Закона за административното производство /ЗАП/.


Чл.42.   Контролът по изпълнение на тази Наредба се възлага на Кмета на Община Тутракан.

ПРЕХОДНИ И ЗАКЛЮЧИТЕЛНИ РАЗПОРЕДБИ


§ 1. Действуващите търговци /занаятчии, цветопродавачи, еднолични търговци и търговски дружества/ към датата на влизането в сила на тази Наредба могат да сключват договори по чл.37 и чл.38 в срок от един месец.


§ 2. Разпоредбите и задълженията на гробоползвателите, придобили правата си за ползване на гробни места преди влизането в сила на тази Наредба, се привеждат в съответствие на Наредбата.


§ 3.   Наредбата е приета на основание чл.22, ал.1 от ЗМСМА и чл.8, ал.2 от Закона за общинската собственост с Решение № 137 на Общински съвет – Тутракан в заседанието му от 29 юли 2004г.

§4 /Нов с Реш. №297/24.04.2025г./  Предлаганите и приети промени са в съответствие с § 60 от преходните и заключителни разпоредби на Закона за въвеждане на еврото в Република България и влизат в сила от датата, определена с Решение на ЕС за приемане на еврото в Република България.


Наредбата влиза в сила 7 дни след разгласяването и чрез средствата за масово осведомяване или по друг начин.

